Ego Gauterius, Dei gratia Lingonensis episcopus, notum facio futuris et presentibus quod Odo de Marmania, filius Bartholomei Castellionis, guerpivit in manu mea omnem querelam quam moverat adversus ecclesiam Fonteneti, de elemosina Haymonis avunculi sui, et laudavit donum ejusdem avunculi sui quod ecclesie Fonteneti fecerat, omnem scilicet partem suam de alodio Marmanie ubicumque esset, et de foresta Franeti, et quicquid habebant ipse et Gaufridus, frater ejus, et Bartholomeus, pater Odonis, et Helysabeth, mater ejus, in villa Saigniaci, et circa Saigniacum undique et circa et ultra aquam, exceptis capitibus hominum et censibus mansorum, et excepto eo quod homines eorum legitime probare possent esse de alodio suo, aut de capitibus suis, unde nullam costumam solverent, quod tamen concessit si possent hoc ab hominibus adquirere monachi, et quia aliqua pars hujus terre de chasamento Flaviniacensis ecclesie erat, constitutum est ut pro ea parte, singulis annis Fontenetenses XII nummos Pruviniensis monete predictis Bartholomeo et Gaufrido, et eorum heredibus, post eos persolverent, ad festum sancti Remigii. Hoc totum laudaverunt jam prefati Gaufridus et Bartholomeus, qui dono presentes aderant. Alia vice cum predictus Bartholomeus pro terris hominum quas monachi acquirebant calumpniam moveret, tandem antea id laudasse recognovit, et iterum laudavit, et quod prius nec concesserat concessit, scilicet quod si Flaviniacenses censum sasirent nunquam ad Fontenetenses inde se uteret nec ab eis censum exigeret, et in pace eos inde dimitteret, donec a Flaviniacensibus recuperaret. Hoc se tenere et heredes suos in perpetuum sansivit. Pro his omnibus habuit de beneficio ecclesie XLta solidos. Hec omnia supradictus Odo in presentia mea concessit et laudavit, insuper et pratum quod a Johanne cementario adquisierunt monachi, sic tamen ut pro eodem prato singulis annis censum ejus matri, et heredibus ipsius, post eam persolverent. Hec omnia laudaverunt fratres Odonis, Achardus et Willelmus et Gaufridus, eorum avunculus. Hujus rei testes sunt: Achardus, patruus ipsius Odonis, Hugo decanus de Chalma, Belinus capellanus meus, Jocelinus clericus meus, Hugo de Asenvilla, Mainardus de Chalma.